CELEX: 
Language: ro
Date: 2017-04-20 00:00:00
Title: REGULAMENTUL DELEGAT (UE) …/… AL COMISIEI de completare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie de informații și documente

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Statele membre notifică Comisiei anumite informații în scopul gestionării schemelor și a piețelor în temeiul Regulamentului (UE) nr. 1307/2013 privind plățile directe și al Regulamentului (UE) nr. 1308/2013 privind OCP.
            
            
               Regulamentul (CE) nr. 792/2009 al Comisiei, care stabilește modalitatea prin care statele membre ar trebui să notifice informațiile cu ajutorul sistemului de informare pentru piețele agricole (ISAMM) trebuie să fie abrogat și înlocuit cu norme aliniate la dispozițiile Tratatului de la Lisabona și cu competențele delegate și de punere în aplicare prevăzute în actele de bază relevante. 
            
            
               Mai mult, în conformitate cu obiectivul de reducere a numărului de acte legislative și de îmbunătățire a coerenței, actualele dispoziții legale separate care vizează notificarea de informații despre piață, în special informații referitoare la prețuri și producție, fac în prezent obiectul unei fuzionări într-un singur act delegat și un singur act de punere în aplicare. În fine, în scopul respectării cerințelor de a face anumite notificări Organizației Mondiale a Comerțului, în special în ceea ce privește sprijinul acordat pieței interne și concurența la export, se încearcă valorificarea posibilității ca statele membre să notifice aceste informații Comisiei prin intermediul ISAMM.
            
            
               2.CONSULTĂRI PREALABILE ADOPTĂRII ACTULUI
            
            
               Comisia a discutat proiectul de regulament delegat privind sistemul de informare (ISAMM) cu experții desemnați de statele membre la reuniunile Grupului de experți privind OCP din iunie 2015 și a ținut cont de opiniile și pozițiile exprimate pe parcursul acestor consultări. 
            
            
               În perioada februarie-iulie 2016, dispozițiile referitoare la prețuri sau producție și notificările către OMC au fost discutate pe larg cu experții din statele membre care utilizează metoda de lucru deschisă elaborată de Grupul de lucru privind OCP în scopul coordonării procesului de aliniere a regulamentelor OCP existente.
            
            
               Experții Parlamentului European au fost informați în privința tuturor discuțiilor menționate și au fost invitați la toate reuniunile. Mai mult, proiectul de regulament delegat a făcut obiectul Mecanismului de feedback.
            
            
               Feedbackul on-line referitor la proiectul de regulament delegat a fost colectat timp de patru săptămâni (21.12.2016-18.1.2017), însă în această perioadă nu s-a primit nicio contribuție.
            
            
               3.ELEMENTELE JURIDICE ALE ACTULUI DELEGAT
            
            
               Structura noilor regulamente delegate și de punere în aplicare va include principalele dispoziții ale actualului Regulament (CE) nr. 792/2009 al Comisiei în ceea ce privește cerințele sistemului, drepturile de acces ale utilizatorilor la sistem, integritatea sistemului și protecția datelor cu caracter personal. Aceste dispoziții se vor aplica în cazul obligațiilor de notificare în temeiul Regulamentului privind plățile directe și al Regulamentului OCP.
            
            
               Noile regulamente delegate și de punere în aplicare vor introduce noi dispoziții care vor prevedea în mod explicit că orice notificare trebuie să se realizeze prin intermediul sistemului de informare pus la dispoziția statelor membre de Comisie. Regulamentul delegat va prevedea că unicul corespondent al Comisiei în cazul notificărilor și al utilizării sistemului va fi un „organism unic de legătură” desemnat de fiecare stat membru. În fine, regulamentul delegat va indica tipul și natura informațiilor care trebuie notificate în conformitate cu articolul 223 alineatul (2) litera (a) din Regulamentul OCP.
            
            
               Actul delegat abrogă Regulamentul (CE) nr. 792/2009 al Comisiei privind notificările, în vigoare în prezent.
            
            
               REGULAMENTUL DELEGAT (UE) …/… AL COMISIEI
            
            
               din 20.4.2017
            
            
               de completare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie de informații și documente
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului
                  1
               , în special articolul 67 alineatul (2),
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  2
               , în special articolul 223 alineatul (2),
            
            
               întrucât:
            
            
               (1)Regulamentele (UE) nr. 1307/2013 și (UE) nr. 1308/2013 au abrogat și înlocuit Regulamentele (CE) nr. 73/2009
                  3
                și, respectiv, (CE) nr. 1234/2007
                  4
                ale Consiliului. Regulamentele (UE) nr. 1307/2013 și (UE) nr. 1308/2013, precum și actele adoptate în temeiul regulamentelor respective impun statelor membre o amplă gamă de obligații referitoare la notificarea de informații și documente Comisiei. De asemenea, regulamentele respective împuternicesc Comisia să adopte, în acest sens, acte delegate și de punere în aplicare. Pentru a se asigura buna notificare de informații și documente către Comisie, este necesar să se adopte anumite norme prin intermediul unor astfel de acte. Normele respective ar trebui să înlocuiască normele prevăzute în Regulamentul (CE) nr. 792/2009 al Comisiei
                  5
               , care ar trebui, prin urmare, abrogat.
            
            
               (2)Comisia și-a intensificat eforturile de a dezvolta sisteme computerizate care să permită gestionarea electronică a documentelor și a procedurilor, atât în cadrul propriilor proceduri de lucru, cât și în relațiile sale cu autoritățile din statele membre responsabile cu punerea în aplicare a politicii agricole comune. De asemenea, statele membre au dezvoltat, la nivel național, sisteme computerizate menite să asigure gestionarea partajată a politicii agricole comune.
            
            
               (3)În acest context, un cadru juridic ar trebui să stabilească norme comune aplicabile sistemelor de informare instituite în scopul notificării, de către statele membre, de informații și documente către Comisie.
            
            
               (4)Totodată, ar trebui să se prevadă natura și tipul informațiilor care urmează să fie notificate în temeiul Regulamentelor (UE) nr. 1307/2013 și (UE) nr. 1308/2013.
            
            
               (5)În cazul în care este necesar să se primească informații despre piață în plus față de cele prevăzute în prezentul regulament și în regulamentul de punere în aplicare aferent ca urmare a unei evoluții a pieței, Comisia ar trebui să fie autorizată să solicite respectivele informații pentru o perioadă limitată.
            
            
               (6)Pentru a se asigura buna funcționare a sistemului de notificare, entitățile autorizate să facă notificări ar trebui să fie întotdeauna identificate în cadrul sistemelor de informare instituite. Procesul de identificare ar trebui să fie responsabilitatea unui organism unic de legătură desemnat de fiecare stat membru. Mai mult, ar trebui să se stabilească totodată și condițiile de acordare a drepturilor de acces la sistemele de informare instituite de Comisie.
            
            
               ADOPTĂ PREZENTUL REGULAMENT:
            
            
               Articolul 1
            
            
               Domeniul de aplicare
            
            
               1.Prezentul regulament prevede norme de completare a Regulamentelor (UE) nr. 1307/2013 și (UE) nr. 1308/2013 în ceea ce privește natura și tipul informațiilor care trebuie notificate, precum și în ceea ce privește drepturile la informațiile sau la sistemele de informare puse la dispoziție în vederea îndeplinirii obligațiilor de notificare prevăzute de regulamentele respective și de actele adoptate în temeiul acestora.
            
            
               2.Obligațiile de notificare prevăzute prin prezentul regulament vizează sectoarele enumerate la articolul 1 alineatul (2) din Regulamentul (UE) nr. 1308/2013.
            
            
               Articolul 2
            
            
               Natura și tipul informațiilor care trebuie notificate
            
            
               1.Obligația de notificare include toate informațiile necesare în scopurile prevăzute la articolul 67 din Regulamentul (UE) nr. 1307/2013 și la articolul 223 din Regulamentul (UE) nr. 1308/2013 sau în scopul aplicării actelor adoptate în temeiul regulamentelor respective sau în scopul respectării acordurilor internaționale încheiate în conformitate cu TFUE. 
            
            
               2.Obligația de notificare include date cantitative care constau în principal în cifre și în date cantitative, prezentate mai ales sub formă de texte și rapoarte.
            
            
               Articolul 3
            
            
               Informații suplimentare pentru gestionarea piețelor agricole
            
         
         
            
               1.În cazul în care, ca urmare a unei evoluții a pieței, este nevoie urgentă de informații suplimentare în cadrul domeniului de aplicare al capitolului II din Regulamentul de punere în aplicare (UE) nr. 2017/xxx al Comisiei
                  6
               , Comisia poate solicita statelor membre să notifice respectivele informații suplimentare și poate pune la dispoziție formularele necesare pentru raportarea lor. 
            
            
               2.O cerere în temeiul alineatului (1) se aplică timp de cel mult 12 luni de la data cererii respective. 
            
            
               Articolul 4
            
            
               Organismul unic de legătură și responsabilitatea sa
            
            
               1.Statele membre desemnează un organism unic de legătură și informează Comisia cu privire la toate datele sale de contact relevante.
            
            
               2.Organismul unic de legătură este responsabil cu următoarele sarcini legate de sistemul de informare:
            
            
               (a)acordarea de drepturi de acces utilizatorilor; 
            
            
               (b)certificarea identității utilizatorilor cărora le sunt acordate drepturi de acces;
            
            
               (c)notificarea către Comisie a utilizatorilor cărora li s-au acordat drepturi de acces la sistemul de informare.
            
            
               3.Comisia activează drepturile de acces ale utilizatorilor în temeiul notificărilor pe care le primește de la organismul unic de legătură în conformitate cu alineatul (2) litera (c). 
            
            
               Articolul 5
            
            
               Abrogarea
            
            
               Regulamentul (CE) nr. 792/2009 se abrogă. 
            
            
               Trimiterile la Regulamentul (CE) nr. 792/2009 se citesc ca trimiteri la prezentul regulament delegat și la Regulamentul de punere în aplicare (UE) nr. 2017/xxx.
            
            
               Articolul 6
            
            
               Intrarea în vigoare
            
            
               Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 20.4.2017.
            
            
               
                     Pentru Comisie
               
            
         
         
            
               
                     Preşedintele
                     Jean-Claude JUNCKER
               
            
         
         
            
                  
                     (1)
                  JO L 347, 20.12.2013, p. 608.
               
               
                  
                     (2)
                  JO L 347, 20.12.2013, p. 671. 
               
               
                  
                     (3)
                  Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (JO L 30, 31.1.2009, p. 16).
               
               
                  
                     (4)
                  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).
               
               
                  
                     (5)
                  Regulamentul (CE) nr. 792/2009 al Comisiei din 31 august 2009 de stabilire a normelor detaliate pentru comunicarea Comisiei de către statele membre a informațiilor și documentelor cu privire la implementarea organizării comune a piețelor, la sistemul de plăți directe, la promovarea produselor agricole și la regimul aplicabil regiunilor ultraperiferice și insulelor mici din Marea Egee (JO L 228, 1.9.2009, p. 3).
               
               
                  
                     (6)
                  Regulamentul de punere în aplicare (UE) nr. …./…. al Comisiei de stabilire a normelor de aplicare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie ale informațiilor și documentelor, precum și de modificare și abrogare a mai multor regulamente ale Comisiei (JO L...).